ai4bharat/Pralekha huggingface dataset:
உள்நாட்டு விமானப் போக்குவரத்து அமைச்சகம்
உத்கேலா விமான நிலையத்தையும், உத்கேலா - புவனேஸ்வர் இடையே நேரடி விமானச் சேவையையும் திரு ஜோதிராதித்யா எம் சிந்தியா தொடங்கி வைத்தார்
உத்கேலா விமான நிலையத்தையும், உத்கேலா மற்றும் புவனேஸ்வர் இடையே நேரடி விமான சேவையையும் சிவில் விமானப் போக்குவரத்துத் துறை அமைச்சர் திரு ஜோதிராதித்யா எம் சிந்தியா, சிவில் விமானப் போக்குவரத்து அமைச்சகத்தின் இணை அமைச்சர் ஜெனரல் விஜய் குமார் சிங்  ஆகியோர் இன்று தொடங்கி வைத்தனர். இந்த நிகழ்ச்சி காணொலிக் காட்சி வாயிலாக நடைபெற்றது.
உத்கேலா விமான நிலையம் ஒடிசா அரசுக்கு சொந்தமானது. மத்திய அரசின் சிவில் விமானப் போக்குவரத்து அமைச்சகத்தின் உடான் திட்டத்தின் கீழ் ரூ.31.07 கோடி செலவில் இது ஒரு பிராந்திய விமான நிலையமாக மேம்படுத்தப்பட்டுள்ளது. உத்கேலா விமான நிலையம் 917 மீட்டர் நீளமுள்ள ஓடுபாதையைக் கொண்டுள்ளது.  30 மீட்டர் அகலம் கொண்டது. உத்கேலா விமான நிலையத்தையும் சேர்த்து, ஒடிசாவில் இப்போது ஐந்து விமான நிலையங்கள் உள்ளன.
புதிதாக திறக்கப்பட்ட உத்கேலா - புவனேஸ்வர் - உத்கேலா விமானச் சேவை பிராந்திய விமான இணைப்பை மேம்படுத்துவதோடு பிராந்தியத்தின் பொருளாதார வளர்ச்சியில் முக்கியப் பங்கு வகிக்கும். இந்தியா ஒன் விமான நிறுவனம் ஆகஸ்ட் 31 முதல் இந்த வழித்தடத்தில் விமானங்களை இயக்கவுள்ளது. உடான் திட்டத்தின் கீழ் அனுமதிக்கப்பட்ட 9 இருக்கைகள் கொண்ட செஸ்னா சி-208 விமானத்தை இந்நிறுவனம் பயன்படுத்தும்.
இந்த நிகழ்ச்சியில் பேசிய திரு ஜோதிராதித்யா எம் சிந்தியா, உத்கேலாவிலிருந்து புவனேஸ்வர் விமான சேவை மூலம் சாலை வழியாக பயணம் செய்யும் நேரம் சுமார் 8 மணி நேரம் குறையும் என்று கூறினார். இப்போது உத்கேலா-புவனேஸ்வர் விமானத்தின் மூலம், இந்த தூரத்தை ஒரு மணி நேரம் இருபது நிமிடங்களில் கடக்க முடியும் என்று குறிப்பிட்டார். கலஹண்டி பிராந்தியத்திற்கு இது ஒரு புதிய தொடக்கமாக இருக்கும், ஏனெனில் பொருளாதார நடவடிக்கைகள் நடைபெற்று பலவிதமான வேலை வாய்ப்புகளை உருவாக்கும் என்று அமைச்சர் மேலும் கூறினார்.
உள்துறை அமைச்சகம்
மத்திய உள்துறை அமைச்சர் திரு அமித் ஷா தலைமையில், அஸ்ஸாம் மாநிலம் குவகாத்தியில் 'போதைப்பொருள் கடத்தல் மற்றும் தேசிய பாதுகாப்பு' குறித்து அனைத்து வடகிழக்கு மாநிலங்களின் முதலமைச்சர்கள், தலைமைச் செயலாளர்கள் மற்றும் காவல்துறை தலைமை இயக்குநர்களுடனான கூட்டம் இன்று நடைபெற்றது.
‘போதைப்பொருள் கடத்தல் மற்றும் தேசிய பாதுகாப்பு' குறித்து அனைத்து வடகிழக்கு மாநிலங்களின் முதலமைச்சர்கள், தலைமைச் செயலாளர்கள் மற்றும் காவல்துறை தலைமை இயக்குநர்களுடனான கூட்டம் இன்று அஸ்ஸாம் மாநிலத்தில் மத்திய உள்துறை அமைச்சர் திரு அமித் ஷா தலைமையில் நடைபெற்றது. வடகிழக்கு பிராந்தியத்தில் போதைப்பொருளைத் தவறாகப் பயன்படுத்தும் நிலைமை, அதனைக் குறைப்பதற்கான வழிகள் குறித்து இதில் விவாதிக்கப்பட்டது. இந்தக் கூட்டத்தில் மத்திய உள்துறைச் செயலாளர், போதைப்பொருள் கட்டுப்பாட்டுப் பிரிவின்  தலைமை இயக்குநர் மற்றும் பிற மூத்த அதிகாரிகள் கலந்துகொண்டனர்.
போதைப்பொருள் கடத்தல் பரவுவது எந்த சமூகத்திற்கும் மிகவும் ஆபத்தானது. பயங்கரவாத சம்பவத்தால் ஏற்படும் சேதம் குறைவாக உள்ளது, ஆனால் சமூகத்தில் போதைப்பொருள் பரவல் தலைமுறைகளை அழிக்கிறது. கரையான்போல் அரித்து நம் சமூகத்தின், நாட்டின் இளைஞர் சக்தியை வெறுமையாக்குகிறது என்று இந்தக் கூட்டத்தில் அமித்ஷா கூறினார்.
சுதந்திரத்தின் அமிர்த காலத்தில், பிரதமர் நரேந்திர மோடியின், 'போதையில்லா இந்தியா' திட்டத்தை நிறைவேற்ற, உள்துறை அமைச்சகம் உறுதிபூண்டுள்ளது என்று அவர் கூறினார். நாட்டின் பொருளாதாரத்தையும், தேசப் பாதுகாப்பையும் சீரழிக்கும் போதைப்பொருள் கடத்தல் மற்றும் திட்டமிட்டுக் குற்றம் செய்வோரின் எந்தவொரு முயற்சியையும் முறியடிக்க பிரதமர் நரேந்திர மோடி தலைமையிலான அரசு சகிப்பின்மை கொள்கையைக் கடைப்பிடித்துவருகிறது என்று மத்திய உள்துறை அமைச்சர் கூறினார்.
போதைப்பொருளுக்கு எதிரான சிறப்பு நடவடிக்கையின் ஒரு பகுதியாக இன்று வடகிழக்குப் பிராந்தியம் முழுவதும் சுமார் 40 ஆயிரம் கிலோகிராம் போதைப்பொருள் அழிக்கப்பட்டுள்ளது. பிரதமர் நரேந்திர மோடி தலைமையில், சுதந்திரத்தின் அமிர்த காலத்தில், 75 ஆயிரம் கிலோகிராம் போதைப்பொருட்களை அழிக்க இலக்கு நிர்ணயிக்கப்பட்டது. ஆனால் இதுவரை இலக்கை விட இரண்டு மடங்கு அதிகமாக 1.5 லட்சம் கிலோவுக்கும் அதிகமான போதைப்பொருட்கள் அழிக்கப்பட்டுள்ளன என்று திரு ஷா கூறினார்.
2006-2013 க்கு இடையில் மொத்தம் 1257 வழக்குகள் பதிவு செய்யப்பட்டுள்ளன, இது 2014-2022 க்கு இடையில் 152 சதவீதம் அதிகரித்து 3172 ஆக இருந்தது என்று திரு ஷா தெரிவித்தார். இதே காலகட்டத்தில் கைது செய்யப்பட்டவர்களின் எண்ணிக்கை 1362 இல் இருந்து 260 சதவீதம் அதிகரித்து 4888 ஆக அதிகரித்துள்ளது. 2006-2013 ஆம் ஆண்டில் 1.52 லட்சம் கிலோ போதைப்பொருள் கைப்பற்றப்பட்டது, இது 2014-2022 க்கு இடையில் 3.30 லட்சம் கிலோவாக இருமடங்கு அதிகரித்துள்ளது. 2006-2013 ஆம் ஆண்டில் 768 கோடி ரூபாய் மதிப்புள்ள போதைப்பொருள் பறிமுதல் செய்யப்பட்டது, இது 2014-2022 க்கு இடையில் 25 மடங்கு அதிகரித்து 20,000 கோடி ரூபாயாக இருந்தது என்றும் அவர் கூறினார்.
தீவிரமான கண்காணிப்புக் கூட்டங்களைத் தொடர்ந்து நடத்த வேண்டும் என்றும், அதை அடிமட்டத்திற்குக் கொண்டு செல்ல வேண்டும் என்றும் கூட்டத்தில் கலந்து கொண்ட அனைத்து வடகிழக்கு மாநில முதல்வர்களிடம் மத்திய உள்துறை அமைச்சர் வலியுறுத்தினார். போதைப்பொருள் தொடர்பான வழக்குகளின் விசாரணையை ஆதி முதல் நுனிவரை செய்வதன் மூலமே அதன் முழு வலையமைப்பையும் அழிக்க முடியும் என்று அவர் கூறினார்.
பிரதமர் அலுவலகம்
சத் பூஜை: பிரதமர் வாழ்த்து
சத் பூஜையை முன்னிட்டு நாட்டு மக்களுக்கு பிரதமர் திரு. நரேந்திர மோடி வாழ்த்துத் தெரிவித்துள்ளாா்.
அவர் தனது டுவிட்டரில் கூறியிருப்பதாவது:
“சூரிய பகவானை வணங்கும் சத் பூஜையை முன்னிட்டு அனைவருக்கும் வாழ்த்துக்கள். இந்த சத் பூஜை அனைவருக்கும் நல்ல ஆரோக்கியத்தையும், மகிச்சியையும் அளிக்கட்டும்.”, என்று கூறியுள்ளார்.
ரசாயனம் மற்றும் உரங்கள் அமைச்சகம்
மருந்து பொருட்களின் உற்பத்தி சார்ந்த ஊக்கத்தொகை திட்டத்திற்கான செயல்பாட்டு வழிகாட்டுதல்களை வெளியிட்டு, விண்ணப்பங்களை அரசு வரவேற்றுள்ளது
மருந்துகள் துறையில் முதலீடு மற்றும் உற்பத்தியை அதிகரித்து இந்தியாவின் திறனை மேம்படுத்தும் நோக்கிலும், இத்துறையில் உயர் மதிப்புடைய பொருட்கள் அதிகளவில் தயாரிக்கப்படுவதற்கு பங்காற்றும் விதத்திலும், 2021 மார்ச் 3 அன்று உற்பத்தி சார்ந்த ஊக்கத்தொகை திட்டத்தை மருந்துகள் துறை அறிவித்தது. இதன் மதிப்பு ரூ 15,000 கோடி ஆகும்.
மருந்துகள் துறை மற்றும் இதர பங்குதாரர்களுடன் நடத்தப்பட்ட தொடர் ஆலோசனைகளின் அடிப்படையில் இத்திட்டத்திற்கான செயல்பாட்டு வழிகாட்டுதல்கள் தயாரிக்கப்பட்டு, ஜூன் 1 அன்று வெளியிடப்பட்டுள்ளன.
விண்ணப்பதாரர்களின் 2019-20 நிதியாண்டுக்கான சர்வதேச உற்பத்தி வருவாயின் அடிப்படையில் மூன்று பிரிவுகளின் கிழ் விண்ணப்பங்கள் வரவேற்கப்படுகின்றன. சிறு, குறு மற்றும் நடுத்தர தொழில் நிறுவனங்களுக்கு சிறப்பு ஒதுக்கீடும் உள்ளது.
அனைத்து விண்ணப்பங்களும் இத்திட்டத்தின் மேலாண்மை முகமையான சிட்பி பராமரிக்கும் இணையதளத்தில் சமர்ப்பிக்கப்பட வேண்டும் . 2021 ஜூன் 2-இல் இருந்து 2021 ஜூலை 31 வரை விண்ணப்ப சாளரம் திறந்திருக்கும்.
முதல் மற்றும் இரண்டாம் பிரிவுக்கு 10 சதவீதம் ஊக்கத்தொகையும், மூன்றாம் 5 சதவீதம் ஊக்கத்தொகையும் வழங்கப்படும்.
குறு சிறு மற்றும் நடுத்தர தொழில் துறை அமைச்சகம்
ஊழல் தடுப்புக் கண்காணிப்பு வாரம் தேசிய சிறு தொழில்கள் கழகத்தால் அனுசரிக்கப்பட்டது
ஊழல் தடுப்புக் கண்காணிப்பு வாரம் அனுசரிக்கப்படுவதன் ஒரு பகுதியாக, "நிறுவனங்களுக்கான நேர்மை உறுதிமொழியை" தேசிய சிறு தொழில்கள் கழகத்தின் தலைவர் மற்றும் நிர்வாக இயக்குநர் திரு விஜயேந்திரா அனைவரையும் ஏற்க செய்தார். மத்திய சிறு, குறு மற்றும் நடுத்தர தொழில்கள் அமைச்சகத்தின் கீழ் தேசிய சிறு தொழில்கள் கழகம் செயல்படுகிறது.
தேசிய சிறு தொழில்கள் கழகத்தின் இயக்குநர்  திரு பி உதயகுமார், இயக்குநர்  திரு கௌரங்க் தீட்சித், தலைமை கண்காணிப்பு அதிகாரி திரு ராஜன் திரேஹான் மற்றும் இதர பணியாளர்கள் இந்த நிகழ்வில் பங்கேற்றனர்.
பொதுமக்களின் பங்களிப்பின் மூலம் பொது வாழ்வில் நேர்மை மற்றும் நாணயத்தை ஊக்குவிப்பதற்கான தேசிய சிறு தொழில்கள் கழகத்தின் உறுதியை இந்த ஊழல் தடுப்புக் கண்காணிப்பு வார நிகழ்ச்சி பிரதிபலிக்கிறது.
கொவிட்-19 தடுப்பு விதிமுறைகளை தவறாமல் பின்பற்றும்படியும், இந்த வருடத்தின் ஊழல் தடுப்புக் கண்காணிப்பு வாரத்தை ஒட்டி மேற்கொள்ள வேண்டிய தூய்மை நடவடிக்கைகளில் கவனம் செலுத்துமாறும் அனைத்து பணியாளர்களும் அறிவுறுத்தப்பட்டனர்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://www.pib.gov.in/PressReleasePage.aspx?PRID=1668155
அறிவியல் மற்றும் தொழில்நுட்பத்துறை
கோதுமையில் மாற்றாக இருக்கும் உயரம் குறைவான மரபணுக்கள் நெல்பயிரின் மிச்சத்தை எரிக்கும் பழக்கத்தை நீக்கும்
இந்தியாவில் ஆண்டுதோறும் இருபத்து மூன்று மில்லியன் டன்கள் அளவிற்கு விடுபட்ட நெல்பயிரின் அடித்தட்டை மிச்சங்கள் விவசாயிகளால் எரிக்கப்படுகின்றன. நிலத்தில் உள்ள வைக்கோலை நீக்கவும், அடுத்துப் பயிரிட வேண்டிய கோதுமைப் பயிருக்காக நிலங்களை முன்கூட்டியே பதப்படுத்திக் கொள்ளவும் மிச்சங்களை எரிக்கின்றனர். காற்று மாசுபட இந்தச் செயலானது காரணமாகிறது. மேலும் வறண்ட சுற்றுச்சூழலால் உயரம் குறைவான குருத்து உறை இருப்பதால் பலவித கோதுமை ரகங்களும் முளைவிடுவதில் பிரச்சினைகளை எதிர்கொள்கின்றன.
இந்தப் பிரச்சினைகளைத் தீர்த்து வைப்பதற்காக அறிவியல் மற்றும் தொழில்நுட்பத் துறையின் கீழ் உள்ள தன்னாட்சி நிறுவனமான பூனாவில் உள்ள அகர்கார் ஆராய்ச்சி நிறுவனத்தின்  விஞ்ஞானிகள் கோதுமையில் உயரம் குறைவான இரண்டு மாற்று மரபணுக்கள் ஆர்ஹெச்டி14 மற்றும் ஆர்ஹெச்டி18 ஆகியவற்றை விவரணையாக்கம் செய்து உருவாக்கியுள்ளனர். இந்த மரபணுக்கள் சிறந்த விதை முளைப்பு ஆற்றலும், நீண்ட குருத்து உறைகளும் உடையவையாக உள்ளன .
அகர்கார் ஆராய்ச்சி நிறுவனத்தில் உள்ள மரபணு மற்றும் தாவரக் கலப்பின உருவாக்கல் குழுவில் இடம்பெற்றுள்ள குழுவினர்களை அறிவியல் அறிஞர் டாக்டர் ரவீந்திர பாட்டீல் வழிநடத்துகிறார். பாஸ்தா கோதுமையில் 6ஏ குரோமோசோமில் உயரம் குறைவான மரபணுக்களை ஏஆர்ஐ நிறுவனம் விவரணையாக்கம் செய்துள்ளது. கோதுமைக் கலப்பின வரிசைகளுக்கு சிறப்பான இந்த மரபணுக்களைத் தேர்ந்தெடுக்கும் வகையில் டிஎன்ஏ அடிப்படையிலான குறியீடுகளும் உருவாக்கப்பட்டுள்ளன.
மாற்றீடான உயரம் குறைவான மரபணுக்களுடன் கூடிய கோதுமை வரிசைகள், எரிக்கப்படும் பயிர் மிச்சங்களைக் குறைப்பதோடு, கோதுமை விதைகளை ஆழமாக விதைக்கவும் உதவும். வறண்ட சுற்றுச்சூழலில் எஞ்சி இருக்கும் ஈரப்பதத்தை சிறப்பான முறையில் பயன்படுத்த இந்த முறையில் விதைக்கப்படுகிறது.
சுகாதாரம் மற்றும் குடும்ப நலத்துறை அமைச்சகம்
கொவிட்-19 அண்மைத் தகவல்கள்
தேசிய தடுப்பூசி திட்டத்தின் கீழ் இதுவரை 39.96 கோடி தடுப்பூசி டோஸ்கள் போடப்பட்டுள்ளன.
நாடு முழுவதும் இதுவரை மொத்தம் 3,02,27,792 பேர் கொவிட் தொற்றிலிருந்து மீண்டுள்ளனர்.
குணமடைந்தோர் வீதம் 97.31 சதவீதமாக அதிகரித்துள்ளது.
கடந்த 24 மணி நேரத்தில் 43,916 பேர் குணமடைந்துள்ளனர்.
கடந்த 24 மணி நேரத்தில், நாட்டில் 38,079 பேருக்கு புதிதாக பாதிப்பு ஏற்பட்டுள்ளது.
நாட்டில் தற்போது கொவிட் சிகிச்சை பெறுபவர்களின் எண்ணிக்கை 4,24,025.
கொவிட் சிகிச்சை பெறுபவர்கள் மொத்த பாதிப்பில் 1.36 சதவீதம்.
வாராந்திர பாதிப்பு வீதம் 5 சதவீதத்துக்கும் குறைவாக உள்ளது. தற்போது 2.10 சதவீதமாக உள்ளது.
தினசரி பாதிப்பு வீதம் 1.91 சதவீதமாக உள்ளது. தொடர்ந்து 26 நாட்களாக 3 சதவீதத்துக்கும் குறைவாக உள்ளது.
கொவிட் பரிசோதனை திறன் கணிசமாக அதிகரித்துள்ளது. மொத்தம் 44.20 கோடி பரிசோதனைகள் செய்யப்பட்டன.
-----
(Visitor Counter : 171
குடியரசுத் தலைவர் செயலகம்
சாத் பூஜையை முன்னிட்டு குடியரசுத் தலைவர் வாழ்த்து
சாத் பூஜையை முன்னிட்டு நாட்டு மக்களுக்கு குடியரசுத் தலைவர் திரு ராம் நாத் கோவிந்த் வாழ்த்துத் தெரிவித்துள்ளார்.
அவர் வெளியிட்டுள்ளச் செய்தியில், “சாத் பூஜையை முன்னிட்டு இந்தியாவிலும், வெளிநாடுகளிலும் வசிக்கும் நமது சக குடிமக்கள் அனைவருக்கும் எனது அன்பார்ந்த நல்வாழ்த்துகளைத் தெரிவித்துக் கொள்கிறேன் என்று குறிப்பிட்டுள்ளார்.
சாத் பூஜை, நாட்டில் கொண்டாடப்படும் மிகவும் பழமையான பண்டிகைகளில் ஒன்றாகும். அஸ்தனமாகும் சூரியனுக்கு ‘அர்கியா’ வழங்குவதே இதன் சிறப்பு அம்சமாகும். பக்தர்கள், இந்நாளில் கடுமையான விரதம் இருந்து, ஆறுகள் மற்றும் நீர்நிலைகளில் புனித நீராடுவதுடன் பண்டிகை நிறைவடையும். இந்தப் பண்டிகை, சூரிய பகவான் மற்றும் இயற்கையுடன் நாம் கொண்டுள்ள உறவை வெளிப்படுத்தும் பிரத்யேக பண்டிகை ஆகும்.
இந்தப் பண்டிகை, இயற்கையுடன் நாம் கொண்டுள்ள உறவை வலுப்படுத்துவதுடன், நமது சுற்றுச்சூழலைப் பாதுகாக்கவும் உதவுகிறது”.
பிரதமர் அலுவலகம்
திருமதி முக்தா திலக்கின் மறைவிற்கு பிரதமர் இரங்கல்
மகாராஷ்டிர முன்னாள் சட்டமன்ற உறுப்பினரும், புனே முன்னாள் மேயருமான திருமதி முக்தா திலக்கின் மறைவிற்கு பிரதமர் திரு நரேந்திர மோடி தமது ஆழ்ந்த இரங்கலைத் தெரிவித்துக் கொண்டுள்ளார்.
ட்விட்டர் பதிவில் அவர் கூறியதாவது:
“திருமதி முக்தா திலக் அவர்கள் விடாமுயற்சியுடன் சமூக சேவை புரிந்தார். மக்கள் பிரச்சினைகளுக்கு அவர் குரல் கொடுத்ததோடு, புனே மேயராக குறிப்பிடத்தக்க பங்களிப்பை வழங்கினார். பாஜகவுக்கு அவர் ஆற்றிய சேவை தொண்டர்களால் என்றும் போற்றப்படும். அவரது மறைவினால் துயரடைந்தேன். அன்னாரது குடும்பத்தினருக்கும், ஆதரவாளர்களுக்கும் எனது இரங்கல்கள். ஓம் சாந்தி.”
பிரதமர் அலுவலகம்
ஜார்கண்ட் மாநில தினம் – பிரதமர் வாழ்த்து
ஜார்கண்ட் மாநில தினத்தை முன்னிட்டு பிரதமர் திரு. நரேந்திர மோடி அம்மாநில மக்களுக்கு வாழ்த்துதெரிவித்துள்ளார்.
“झारखंड के लोगों को राज्य के स्थापना दिवस की हार्दिक शुभकामनाएं।
ஜார்கண்ட் மாநில மக்களுக்கு அவர்களின் மாநில தினத்தை முன்னிட்டு எனது வாழ்த்துகள். பகவான் பிர்சா முண்டாவின் ஆசீர்வாதத்துடன் வரும் ஆண்டுகளில் இந்த மாநிலம் புதிய உயரங்களை எட்டி, புகழ் அடையட்டும் என்று பிரதமர் தனது வாழ்த்துச் செய்தியில் தெரிவித்துள்ளார்.
(Visitor Counter : 73
நிதி அமைச்சகம்
இந்தியா மற்றும் ஜப்பான் இடையேயான இருதரப்பு மாற்றிக்கொள்ளும் உடன்படிக்கைக்கு மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் இன்று கூடிய மத்திய அமைச்சரவை, இந்தியா மற்றும் ஜப்பான் இடையேயான இருதரப்பும் மாற்றிக்கொள்ளும் உடன்படிக்கைக்கு  ஒப்புதல் வழங்கியதுடன், இந்திய ரிசர்வ் வங்கிக்கு , பேங்க் ஆஃப் ஜப்பானுடன் அதிகபட்சமாக 75 பில்லியன் அமெரிக்க டாலர் அளவிற்கு இருதரப்பும் மாற்றிக்கொள்ளும் உடன்படிக்கையில் கையெழுத்திடவும் அதிகாரமளித்துள்ளது.
சிறப்பம்சங்கள்:
இந்தியா மற்றும் ஜப்பான் இடையேயான இந்த மாற்றிக்கொள்ளும் உடன்படிக்கை என்பது, பிரதானமாக, அந்நிய செலவாணியில் குறுகிய கால பற்றாக்குறையை எதிர்க்கொள்ளும்வகையில் நிலுவை செலுத்துதல்களில் உரிய அளவினை பராமரிப்பதற்காக, அதிகபட்சமாக 75 பில்லியன் அமெரிக்க டாலர் அளவிற்கு பரிமாற்றம் மற்றும் மீள்-பரிமாற்றத்திற்கானதாகும்.
நன்மைகள்
கடினமான நேரங்களில் ஒருவருக்கொருவர் உதவுதல் என்ற மூலோபாய நோக்கத்திற்கும் மற்றும் சர்வதேச நம்பிக்கையை மீண்டும் நிலைநாட்டுவதற்கும், இந்தியா மற்றும் ஜப்பான் இடையேயான பரஸ்பர ஒத்துழைப்பின் மிகச் சிறந்த உதாரணமாக இந்த இருதரப்பும் மாற்றிக்கொள்ளும் உடன்படிக்கை  உள்ளது. இந்த வசதி, பயன்படுத்திக் கொள்ளும் வகையில் ஒப்புகொண்ட மூலதன தொகை இந்தியாவிற்கு கிடைத்திட செய்யும். மேலும், இந்த உடன்படிக்கையினால், நாட்டின் அந்நிய செலவாணி பரிமாற்ற விலை நிலைத்தன்மையின் மீது மிகுந்த நம்பிக்கையை ஏற்பட்டு, இந்திய நிறுவனங்கள் வெளிநாட்டு மூலதனங்களை பெறுவதை அதிகரிக்கச் செய்யும். நிலுவை செலுத்துதல்களின்  காரணமாக ஏற்படும் சிரமங்களை கடந்து செல்லும் வகையிலும், உள்நாட்டு நாணயத்தின் மீதான ஊகத் தாக்குதல்களை தடுக்கும் வகையிலுமான இந்த மாற்றிக்கொள்ளும் வசதி, நாணய பரிமாற்ற விலையின் ஏற்ற இறக்கத்தை சீராக வைப்பதற்கான இந்திய ரிசர்வ் வங்கியின் திறனை பெரிதும் அதிகரிக்கும்.
இந்த உடன்படிக்கையானது, இந்தியா மற்றும் ஜப்பான் இடையே பரஸ்பர பொருளாதார ஒத்துழைப்பு மற்றும் சிறப்பு மூலோபாய மற்றும் உலகளாவிய கூட்டின் மற்றொரு மைல்கல்லாகும்.
எரிசக்தி அமைச்சகம்
மின்மயமாக்கப்பட்ட கிராமங்கள் குறித்த விளக்கத்திற்கு விளக்கம்
மின்மயமாக்கம் செய்யப்பட்ட கிராமங்களுக்கான விளக்கம்:
மின்மயமாக்கப்பட்ட கிராமம் என்பது ஒரு கிராமத்தில் குறைந்தபட்சம் 10 சதவீத வீடுகளுக்காவது மின்சார இணைப்பு அளிக்கப்பட்டிருப்பதை கட்டாயமாக்குவதுடன் 10 சதவீத வீடுகளுக்கு மட்டுமே மின்சார இணைப்பு அளிக்கப்பட வேண்டும் என வரையறை செய்யாத ஒரு மரபுவழி பிரச்சனையாகும். மாநிலங்களில் இருந்து சமீபத்தில் பெறப்பட்ட அறிக்கைகளின்படி கிராமப்புறங்களில் மின்மயமாக்கப்பட்ட அளவு 82 சதவீதத்திற்கும் கூடுதலாக அதாவது 47 முதல் 100 சதவீதமாக பல்வேறு மாநிலங்களில் உள்ளது. காரணம் ஏதேனும் சொல்லிக் கொண்டிருந்தால் இந்த அளவுக்கு வீடுகளுக்கு மின்சாரம் அளிக்கப்பட்டிருப்பதை எட்ட முடியாமல் போகும். பல்வேறு பகுதிகள் மற்றும் மாநிலங்களில் காணப்படும் இந்த அளவுக்கான வேறுபாட்டிற்கு அதன் அளவு, பலவகையான பூகோள அடிப்படையிலான அம்சங்கள், இருப்பிடம், ஆதாரங்கள் மற்றும் வீடுகளுக்கு மின்சார இணைப்பு அளிப்பதில் பல்வேறு மாநிலங்கள் மேற்கொண்ட மாறுபாடான முயற்சிகள் காரணமாகும். மத்திய அரசு இந்த கூற்றுகளில் இருந்து விலகி, 2018 டிசம்பர் 31ம் தேதிக்குள் நாட்டில் உள்ள அனைத்து வீடுகளுக்கும் மின்சார இணைப்பு அளிக்கும் வகையில் சவுபாக்கியா என்னும் பிரதமர் சஹஜ் பிஜிலி ஹர் கர் யோஜனா திட்டத்தை தொடங்கியுள்ளது. எனவே கிராமங்களுக்கு மின் இணைப்புக்கான விளக்கம் குறித்த விவாதம் நடப்பு சூழலில் அதன் முக்கியத்துவத்தை இழந்துவிட்டது.
சிறப்பு சேவைகள் மற்றும் கட்டுரைகள்
மெட்ராஸ் குரூப் தலைமையிட  தேசிய மாணவர் படையினர் மேற்கொண்ட கடற்கரை தூய்மை இயக்கம்
நாடு முழுவதும் உள்ள கடலோரப் பகுதிகளைச் சேர்ந்த தேசிய மாணவர் படையினர்  01-30 டிசம்பர் 2021 வரை கடற்கரைகள் மற்றம் கடலோரப்பகுதிகளை சுத்தப்படுத்துவதற்கான தூய்மைக் கடற்கரை இயக்கத்தை மேற்கொண்டுள்ளனர். இந்தப் பணியின் போது மாணவர்கள், கடல் மற்றும் கடற்கரைகளை தூய்மையாக பராமரிக்க வேண்டியதன் அவசியம் குறித்து விழிப்புணர்வையும் ஏற்படுத்தி வருகின்றனர்.
மெட்ராஸ் குரூப் தலைமையிட  தேசிய மாணவர் படையினர் 500 பேர், சென்னை மெரீனா கடற்கரையில் இன்று  மகாத்மா காந்தி சிலை, கலங்கரை விளக்கம் மற்றும் ஐஎன்எஸ் அடையார் ஆகிய மூன்று இடங்களில் தூய்மைப் பணிகளை மேற்கொண்டனர்.
இந்த தூய்மைப் பணிக்கு பிறகு கடல் மற்றும் கடற்கரைப் பகுதிகளை தூய்மையாக வைத்திருக்க வேண்டியதன் அவசியம் குறித்து கையெழுத்து இயக்கமும் மேற்கொள்ளப்பட்டது. தமிழக காவல்துறை டிஜிபி திரு சைலேந்திர பாபு சிறப்பு விருந்தினராகப் பங்கேற்று இந்த கையெழுத்து இயக்கத்தில் கையெழுத்திட்டார். தமிழக விளையாட்டு மேம்பாட்டு ஆணைய உறுப்பினர் – செயலாளர் டாக்டர் ஆனந்த குமாரும் இந்த நிகழ்ச்சியில் பங்கேற்று சிறப்பித்தார். பொதுமக்கள் பங்கேற்று கையெழுத்திட ஏதுவாக, கையெழுத்துப் பலகை மெரீனா கடற்கரை நேதாஜி சுபாஷ் சந்திரபோஸ் சிலை அருகே வைக்கப்பட்டது. ஏராளமான முக்கிய பிரமுகர்கள், கல்வியாளர்கள், காவல்துறை உயர் அதிகாரிகள் மற்றும் ஆயுதப்படையினர் உள்ளிட்டோர் இந்த கையெழுத்து இயக்கத்தில் பங்கேற்று கையெழுத்திட்டனர்.
------
(Visitor Counter : 88
பிரதமர் அலுவலகம்
புதுதில்லியில் உள்ள இஸ்கானில் கீதா ஆராதனை மகோத்சவ் விழாவில் பிரதமர் பங்கேற்றார்
புதுதில்லியில் உள்ள இந்திய கலாச்சாரம் போற்றும் மையமான இஸ்கானில் நடைபெற்ற கீதா ஆராதனை மகோத்சவ் விழாவில் பிரதமர் திரு நரேந்திர மோடி பங்கேற்றார்.
இஸ்கான் பக்தர்களால் உருவாக்கப்பட்ட ஒப்பில்லாத பகவத் கீதை பெருநூலினை அவர் திறந்து வைத்தார். இந்த நூல் 2.8 மீட்டர் உயரமும், 800 கிலோ எடையும் கொண்டதாகும்.
இந்த விழாவில் பங்கேற்றோரிடையே உரையாற்றிய பிரதமர், பிரமாண்டமான பகவத் கீதை நூலினை திறந்து வைக்கும் இந்த விழா உண்மையிலேயே சிறப்பு மிக்கதாகும். இந்த ஒப்பிலாதப் புத்தகம் உலகிற்கு இந்திய ஞானத்தின் அடையாளமாக இருக்கும் என்றார். லோகமான்ய திலகர் சிறையில் இருந்த போது எழுதிய “கீதை ரகசியம்” பற்றி நினைவு கூர்ந்த பிரதமர், கிருஷ்ண பகவானின் நிஷ்கம் கர்மா தத்துவத்தை எளிய முறையில் இதில் விளக்கியிருக்கிறார் என்றார். “காந்தியின் பார்வையில், பகவத் கீதை” என்ற நூல் பற்றியும் அவர் குறிப்பிட்டார். மேலும், அமெரிக்காவின் முன்னாள் அதிபர் பாரக் ஒபாமாவிற்குத் தம்மால் இந்தப் புத்தகத்தின் பிரதி வழங்கப்பட்டதையும் அவர் சுட்டிக்காட்டினார்.
இந்த இதிகாசம் குறித்து உலக அளவில் விழிப்புணர்வை ஏற்படுத்தியதில் ஸ்ரீல பக்தி வேதாந்த பிரபுபாதா அவர்களின் முயற்சிகளையும் பிரதமர் பாராட்டினார்.
வாழ்க்கையில் ஊசலாட்டம் ஏற்படும் போது, பகவத் கீதை எப்போதும் நமக்கு வழிகாட்டியாக இருக்கும் என்றும் பிரதமர் தெரிவித்தார். மனிதகுல எதிரிகளுக்கு எதிராக நாம் போரிடுவதால் தெய்வீக சக்தி எப்போதும் நம்முடன் இருக்கும் என்ற கீதையின் புகழ்மிக்க வாசகத்தையும் அவர் நினைவு கூர்ந்தார். மக்களுக்கும் தேசத்திற்கும் சேவை செய்ய கீதை ஒவ்வொருவருக்கும் ஆர்வத்தை ஏற்படுத்துகிறது என்றும் அவர் கூறினார்.
மனிதகுலம் சந்திக்கின்ற பல பிரச்சினைகளுக்கு இந்தியாட தத்துவங்களும் பண்பாடும் தீர்வுகளை அளிக்கின்றன என்று பிரதமர் தெரிவித்தார். இந்தச் சூழலில் அவர், யோகா பற்றியும் ஆயுர்வேதம் பற்றியும் குறிப்பிட்டார்.
-----
(Visitor Counter : 155
புதிய மற்றும் புதுப்பிக்கத்தக்க எரிசக்தி அமைச்சகம்
கோவிட்-19 பொது முடக்கத்தின் காரணமாக தடை ஏற்பட்டுள்ளதால் புதுப்பிக்கக்கூடிய எரிசக்தி திட்டங்களை பொது முடக்கம் முடிந்தபின் 30 நாட்களுக்கு நீட்டிக்க அனுமதி
கோவிட்-19 தொற்று காரணமாக அறிவிக்கப்பட்டுள்ள பொது முடக்கத்தினால் புதுப்பிக்கக்கூடிய எரிசக்தி திட்டங்களுக்கு காலநீட்டிப்பு அளிக்க முடிவெடுக்கப்பட்டு உள்ளது. பொது முடக்க காலம் முடிந்த பிறகு இயல்புநிலை திரும்புவதற்காக பொது முடக்கம் விலக்கிக் கொள்ளப்பட்ட பிறகான 30 நாட்கள் என கால நீட்டிப்பை புதுப்பிக்கக் கூடிய எரிசக்தி அமலாக்க முகமைகள் வழங்கலாம் என்று புதிய மற்றும் புதுப்பிக்கக்கூடிய எரிசக்தி அமைச்சகம் தெரிவித்துள்ளது. இதற்கான ஆணையை அமைச்சகம் ஏப்ரல் 17ம் தேதி அன்று வழங்கியுள்ளது. காலநீட்டிப்பில் பொது முடக்க காலத்தோடு அது முடிந்த பிறகான 30 நாட்களும் அடங்கும் என ஆணையில் தெரிவிக்கப்பட்டுள்ளது. இந்தக் காலநீட்டிப்பு அனைவருக்கமான காலநீட்டிப்பாகும். எனவே தனித் தனியாக ஆய்வு மேற்கொள்ள வேண்டிய தேவையில்லைபொது முடக்கம் காரணமாக காலநீட்டிப்பு மேற்கொள்வதற்காக எந்த ஒரு ஆதாரத்தையும் கேட்க வேண்டியது இல்லை.
புதிய மற்றும் புதுப்பிக்கக்கூடிய எரிசக்தி அமைச்சகத்தின் கீழ் உள்ள புதுப்பிக்கக் கூடிய எரிசக்தி அமலாக்க முகமைகள் அனைத்தும் கோவிட்-19 தொற்று காரணமாக விதிக்கப்பட்டுள்ள பொது முடக்கத்தை எதிர்பாராத ஒப்பந்த நிறைவேற்றத் தாமதமாக கருதிக் கொள்ள வேண்டும் என அமைச்சகம் அறிவித்துள்ளது.
புதுப்பிக்கக்கூடிய எரிசக்தி துறைகள்  கோவிட்-19 காரணமாக அறிவிக்கப்பட்டுள்ள ஊரடங்கை எதிர்பாராத ஒப்பந்த நிறைவேற்றத் தாமதம் என எடுத்துக் கொள்ளலாம் என அமைச்சகம் கூறியுள்ளது. அத்தகைய ஊரடங்கின் காரணமாக பொருத்தமான காலநீட்டிப்புக்கான அனுமதி வழங்குவதையும் பரிசீலிக்கலாம் என அமைச்சகம் தெரிவித்துள்ளது.
(Visitor Counter : 172
பிரதமர் அலுவலகம்
திரு அடல் பிஹாரி வாஜ்பாயின் நினைவு தினத்தை முன்னிட்டு பிரதமர் அஞ்சலி
இந்தியாவின் 140 கோடி மக்களுடன், முன்னாள் பிரதமர் திரு அடல் பிஹாரி வாஜ்பாய்க்கு பிரதமர் திரு நரேந்திர மோடி அஞ்சலி செலுத்தியுள்ளார்.
இதுகுறித்து பிரதமர் தனது ட்விட்டர் பக்கத்தில் கூறியிருப்பதாவது:
"போற்றத்தக்க அடல் அவர்களின் நினைவு தினத்தில் அவருக்கு மரியாதை செலுத்துவதில் இந்தியாவின் 140 கோடி மக்களுடன் நானும் இணைகிறேன். அவரது தலைமையால் இந்தியா பெரிதும் பயனடைந்தது. நமது நாட்டின் முன்னேற்றத்தை மேம்படுத்துவதிலும், பரந்த அளவிலான துறைகளில் அதை 21-ஆம் நூற்றாண்டிற்குக் கொண்டு செல்வதிலும் அவர் முக்கிய பங்கு வகித்தார்.”
வடகிழக்குப் பகுதி வளர்ச்சி அமைச்சகம்
வடகிடழக்குப் பிராந்திய மேம்பாட்டு அமைச்சகத்தின் ஒத்துழைப்புடன் ஒரு மாவட்டம் - ஒரு பொருள் திட்டத்தின்கீழ் குவஹாத்தியில் பிரம்மாண்டமான வாங்குவோர்-விற்போர் சந்திப்பு
(நீடித்த வர்த்தகத்தை ஊக்குவித்தல் மற்றும் சந்தை தொடர்புகளை உருவாக்குதல் எனும் தொலைநோக்கோடு குவஹாத்தியில் பிரம்மாண்டமான வாங்குவோர்-விற்போர் சந்திப்பு நடைபெற்றது. தொழில்துறை மற்றும் உள்நாட்டு வர்த்தக மேம்பாட்டுத் துறை, தொழில் வர்த்தக அமைச்சகம் ஆகியவற்றின் ஒரு மாவட்டம் - ஒரு பொருள் என்ற திட்டத்தின்கீழ் இதற்கு ஏற்பாடு செய்யப்பட்டிருந்தது. வடகிழக்கு பிராந்திய மேம்பாட்டு அமைச்சகம் மற்றும் பிற அமைப்புகளின் ஆதரவுடன் நடத்தப்பட்ட இந்த சந்திப்பில் வடகிழக்கு பிராந்தியத்தின் எட்டு மாவட்டங்களைச் சேர்ந்த வேளாண் பொருட்களில் கவனம் செலுத்தப்பட்டது.
ஒவ்வொரு மாவட்டத்திலிருந்தும் 70-க்கும் அதிகமான விற்பனையாளர்கள், வர்த்தகர்கள், விவசாயிகள், ஒருங்கிணைப்பாளர்கள் இந்த சந்திப்பில் கலந்து கொண்டனர். மேகாலயாவின் உலகப் புகழ்பெற்ற லேகாடாங் மஞ்சள், சிக்கிமிலிருந்து ஏலக்காய், திரிபுராவிலிருந்து பைனாப்பிள், அசாமிலிருந்து தேயிலை, மணிப்பூரிலிருந்து கருப்பு சாக்கோ அரிசி போன்றவை இந்த சந்தையில் இடம்பெற்றன.
விவசாயிகளுக்கும், பெரிய சந்தைகளுக்கும் இடையே பாலமாக பணியாற்றிவரும் வடகிழக்கு பிராந்திய வேளாண் சந்தைப்படுத்துதல் கழகம் இந்த சந்திப்பில் இருதரப்பினருக்கும் உதவியாக இருந்தது. வாங்குவோர்-விற்போர் மற்றும் வடகிழக்கு மாநிலங்களின் அரசுப் பிரதிநிதிகள் ஆகியோரிடையே வர்த்தகம் சார்ந்த விவாதங்களும் நடைபெற்றன. மேலும் ரூ.6 கோடி மதிப்பிலான விருப்புறுதி கடிதங்களும் இந்த சந்திப்பின் போது கையெழுத்தாயின.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1836190
பிரதமர் அலுவலகம்
டாக்டர் மன்மோகன் சிங் விரைவில் குணமடைய பிரதமர் பிரார்த்தனை
டாக்டர் மன்மோகன் சிங்கின் ஆரோக்கியத்திற்கும், விரைவில் குணமடையவும் பிரதமர் திரு நரேந்திர மோடி பிரார்த்தனை செய்துள்ளார்.
இது குறித்து சுட்டுரையில் அவர் விடுத்துள்ள செய்தியில் கூறியிருப்பதாவது;
‘‘டாக்டர் மன்மோகன் சிங்கின் ஆரோக்கியத்திற்கும் விரைவில் குணமடையவும் பிரார்த்திக்கிறேன்.’’
பிரதமர் அலுவலகம்
கடந்த 9 ஆண்டுகளில் எளிதாக தொழில் புரிவதை மேம்படுத்தியுள்ள எதிர்காலத்திற்கான சீர்திருத்தங்கள் மேற்கொள்ளப்பட்டுள்ளன: பிரதமர்
எளிதாக தொழில் புரிவதை மேம்படுத்தியுள்ளதுடன் இளைஞர்களிடையே தொழில் புரியும் உணர்வை ஊக்குவித்துள்ள பல்வேறு சீர்திருத்தங்கள் குறித்த கட்டுரைகள், வரைகலைகள், வீடியோ காட்சிகள் மற்றும் தகவல்களை பிரதமர் திரு.நரேந்திர மோடி பகிர்ந்துள்ளார்.
இது குறித்து அவர் வெளியிட்டுள்ள ட்விட்டர் பதிவில் கூறியிருப்பதாவது;
“கடந்த 9 ஆண்டுகளாக மேற்கொள்ளப்பட்டுள்ள எதிர்காலத் தேவைக்கான சீர்திருத்தங்கள், எளிதாக தொழில் புரிவதை மேம்படுத்தியுள்ளதுடன், இளைஞர்களிடையே தொழில் புரிவதற்கான உணர்வை ஊக்குவித்துள்ளன. வளர்ச்சியையும். புத்தாக்கத்தையும் ஊக்குவிக்க இந்த திசையில் நாம் தொடர்ந்து உழைப்போம்”.
சிறப்பு சேவைகள் மற்றும் கட்டுரைகள்
கார்கில் வெற்றி தினம் சென்னை போர் நினைவுச்சின்னத்தில் நினைவுகூரப்பட்டது
சென்னையில் உள்ள போர் நினைவுச் சின்னத்தில் மலர்வளையம் வைத்து 23-வது கார்கில் வெற்றி தினத்தை இந்திய ராணுவத்தின் தென்னிந்திய தலைமையகம் நினைவுகூர்ந்தது. நாட்டுக்காக உச்சநிலை தியாகம் செய்து இன்னுயிர் ஈந்த வீரம் செறிந்த ராணுவ வீரர்களுக்கு தென்பிராந்திய தலைமைத் தளபதி லெப்டினென்ட் ஜென்ரல் ஏ அருண், ராணுவம், கப்பற்படை, விமானப்படை, கடலோர காவல்படை, மூத்த ராணுவ அதிகாரிகள், தேசிய மாணவர்படை மற்றும் பொது மக்கள் மரியாதை செலுத்தினர்.
லடாக்கின் கார்கில் மாவட்ட வடக்குப்பகுதியில் உள்ள மலைச்சிகரங்களில் பாகிஸ்தான் ராணுவத்தினர் ஆக்கிரமித்த நிலைகளில் இருந்து அவர்களை விரட்டி 1999 கார்கில் போரில் பாகிஸ்தானை இந்தியா வெற்றி கொண்ட தினம் ஒவ்வொரு ஆண்டும் ஜூலை 26-ம் நாள் கார்கில் வெற்றி தினமாக கடைப்பிடிக்கப்படுகிறது. ஆபரேஷன் விஜய் என்றும் அறியப்படுகின்ற கார்கில் போரில் இந்திய ராணுவ தளபதிகள் மற்றும் வீரர்களின் துணிவும், தியாகமும் ஒப்பற்றதாக விளங்குகிறது.
###
(Visitor Counter : 92